Só werk verkeersboetes | Maroela Media
Jaagduiwels met uitstaande boetes gaan binnekort aan die pen ry. Die stad Kaapstad het Dinsdag in 'n verklaring gesê dat 'n toename in lasbriewe beplan word vir diegene wat nie in die hof verskyn oor boetes nie, selfs al is geen kennisgewing ontvang nie.
Dié verklaring het ook presies verduidelik hoe verkeersboetes werk en gewaarsku dat geen verskoning geldig gaan wees om oortreders voortaan uit die moeilikheid te hou nie.
JP Smith, Kaapstad se burgemeesterskomiteelid vir veiligheid en sekuriteit, het verduidelik dat verkeer–wetstoepassingsagentskappe oor die algemeen twee soorte boetes uitreik. Dié twee boetes staan bekend as Artikel 341 en Artikel 56-boetes.
"Niksvermoedende motoriste kan weens 'n gebrek aan kennis in hegtenis geneem word omdat hulle nie die verskil tussen die boetes verstaan nie," het Kaapstad se burgemeesterskomiteelid vir veiligheid en sekuriteit, JP Smith, in die verklaring gesê.
'n Artikel 341-boete word uitgereik wanneer dit nie duidelik is wie die bestuurder is nie, soos wanneer die motoris deur middel van 'n kamera vasgetrek word, of 'n parkeerkaartjie kry. In hierdie geval ontvang die motoris 'n boete in die pos of onder die ruitveër. As die boete nie betaal word nie, volg 'n dagvaarding met 'n hofdatum.
Artikel 56-boetes word uitgereik wanneer 'n motoris self deur 'n verkeersbeampte gestop word wanneer die verkeersbeampte sien dat 'n oortreding begaan word. Wanneer hierdie boete uitgereik word en die motoris betaal nie teen die sperdatum wat op die boete verskyn nie, moet die motoris outomaties in die hof verskyn. 'n Tweede kennisgewing word nie vir die boete uitgereik nie.
"Party motoriste is onder die indruk 'n opvolgkennisgewing word ook vir hierdie soort boete gestuur. Wanneer hulle nie die kennisgewing ontvang nie, ignoreer hulle die boete. Wanneer die motoriste dan by 'n padblokkade gestop word, besef hulle eers hulle is gedagvaar.
Die motoris kan dan werklik die risiko loop om inhegtenis geneem te word en selfs tyd in 'n aanhoudingsel deur te bring. Dit beteken die verkeersdepartement sit met 'n hoop lasbriewe wat vermy kon word as die motoris sy boetes betaal het," het Smith gesê.
Hy sê baie mense versuim ook opsetlik om boetes te betaal. "Ek het baie min simpatie met sulke motoriste, want hulle het geen respek vir die wet nie. Hulle moet weet hulle sal aan die pen ry."
'n Reeks stappe is reeds gedoen om te verseker meer lasbriewe word uitgestuur. "Ons het onder meer 'n ooreenkoms met die balju om die lasbriewe vinniger uit te stuur. Motoriste sal dan verhoed word om motorlisensies te hernu, hulle sal 'n SMS-boodskap kry om hulle te herinner en tegnologie sal gebruik word wat 'n motoris se nommerplaat "herken" met bewys van adres."
Smith sê hy wil motoriste vriendelik herinner die uitreiking van verkeersboetes gaan nie daaroor om 'n inkomste te maak nie, maar oor die handhawing van nasionale wetgewing.
EINA!!! As die foto van `n voertuig met `n vervalste nommerplaat is. hoe bewys jy dit is nie jy nie.
Ek wil net graag weet, as ons nooit enige "341" boetes deur die pos ontvang nie, geen sms of e-pos nie, hoe moet ons weet daar was enige oortredings? Dit moet ek nou uitvind wanneer ek dalk afgetrek word by 'n padblokkade of so iets. En hoe bewys ek dat ek nooit enige kennisgewing ontvang het nie? Is dit nie so dat hulle moet kan bewyse lewer dat 'n boete by my afgelewer is en jy daarvoor geteken het nie? 'n Lasbrief moet ook persoonlik by jou afgelewer word deur die balju.
Daar het julle dit nou, gaan betaal die kaartjies. As jy nie weet of jy een het nie vra die naaste verkeers konstabel waar jy navraag kan gaan doen. Partymaal vergeet ons ons het die wet oortree.
Ek is gister afgetrek en het 'n verkeersboete gekry omdat ek "oor 'n geverfde eiland gery het". Die dilemma is…ek het nie…maar die verkeerskonstabel het aangedring en my beboet. Hy het GEEN bewyse dat ek dit wel gedoen het nie, en ek het geen bewyse dat ek dit NIE gedoen het nie. Die dokument wat hy aan my uitgereik het, het GEEN datum, tyd of plek waar ek in 'n hof kan verskyn om myself te verweer nie……dit is dus net "Betaal….of" en as jy nie betaal nie kry jy nie jou voertuig lisensie nie…..Gaan lees weer die laaste paragraaf… Lees meer »
Ek weet nie hoekom daar so op jaagduiwels gefokus moet word nie.
Hier waar ek woon is dronk bestuurders, ongelisensieerde voertuie, tieners wat bestuur, onpadwaardige voertuie. Noem dit en jy sal dit hier sien, maar dis ook net die jaagduiwels wat dopgehou word?
My opinie, as die verkeersdepartement een reël wil toepas moet hulle almal toepas. Daar is mos nie net een wet vir motoriste nie.